Helsinki-deklarationen
Helsinki-deklarationen, deklaration, som rummer anbefalinger, der tjener som vejledning for læger i biomedicinsk forskning med mennesket som forsøgsperson. Vedtaget i Helsinki af Verdenslægeforeningen i 1964, revideret 1975 og 1983 (Helsinki-deklaration II). 
Deklarationen omfatter overordnede regler til sikring af frivillige forsøgspersoners og forsøgspatienters sikkerhed og rettigheder, bl.a. kravet om frivilligt afgivet samtykke efter grundig information om forsøget (informeret samtykke), se videnskabsetik.